Rasi lintang utawa konstelasi iku saklompok lintang kang katon gegandhèngan mangun sawijining konfigurasi mligi. Sajeroning ruwang telung dhimènsi, akèh-akèhé lintang kang kita amati ora duwé gayutan siji lan sijiné, nanging katon kaya nglumpuk ing bola langit wengi. Manungsa duwé kamampuan kang dhuwur banget sajeroning ngenali pola lan sadawaning sajarah wis nglompokaké lintang-lintang kang katon cedhak siji lan sijiné dadi rasi-rasi lintang. Susunan rasi lintang kang ora resmi, yaiku kang dikenal apik déning masarakat nanging ora diakoni déning para ahli astronomi utawa Himpunan Astronomi Internasional, uga diarani asterisma. Lintang-lintang ing rasi lintang utawa asterisma arang-arang kang duwé gayutan astrofisika; lintang-lintang mau mung kabeneran waé katon cedhak ing langit kang katon saka Bumi lan lumrahé kapisah adoh banget.